Janji Diana

Janji Diana ialah sebuah filem aksi romantik Malaysia 2003 arahan Yusof Haslam, yang turut berkhidmat sebagai penulis skrip bersama Norhan Mahmood. Dibintangi oleh Erra Fazira dan Rosyam Nor, filem ini mengisahkan tentang perhubungan cinta antara gadis tomboi dan jejaka yang terluka akibat perlakuan bekas kekasihnya. Faizal Hussein, Sarimah Ibrahim, Erma Fatima, Elly Mazlein dan Fazley Yaakob melakonkan watak pembantu. Filem ini ditayangkan pada 24 Julai 2003 dan menerima ulasan positif daripada pengkritik filem. Kejayaan Janji Diana turut membawa kepada penerbitan novel dan siri televisyen adaptasi (tetapi perbezaannya ialah pengakhiran jenis kegembiraan dalam adaptasi televisyen, di mana Haikal dan Diana berkahwin, manakala dalam filem Haikal meninggal dunia akibat barah yang dideritai).

Sinopsis
Diana (Erra Fazira) seorang gadis bermasalah yang menyalahkan bapanya diatas kematian ibunya dan  memusuhi ibu tirinya, Anita (Erma Fatima). Dia juga mempunyai masalah mempercayai lelaki sehingga dia bertemu dengan Haikal (Rosyam Nor) seorang jejaka yang tidak percaya pada perempuan setelah mendapati bahawa tunangnya sendiri berlaku curang terhadapnya. Sebaiknya mereka berdua hamper saling mempercayai diri masing-masing, Sabrina (Sarimah Ibrahim) bekas tunang Haikal muncul semula dalam hidup Haikal mencuba memisahkan mereka berdua.

Pelakon

 Erra Fazira sebagai Diana
 Rosyam Nor sebagai Haikal
 Faizal Hussein sebagai Ijoy
 Sarimah Ibrahim sebagai Sabrina
 Elly Mazlein sebagai Etty
 Erma Fatima sebagai Anita
 Fazley Yaakob sebagai Kamal
 Shukery Hashim sebagai Murad
 Intan Sarafina sebagai Zetty
 Marissa Yasmin sebagai Lisa
 Zack Kool sebagai Joe
 Lando Zawawi sebagai Lando
 Zul Handy Black sebagai Zack
 Helmi Gimmick sebagai Salleh
 Dian P. Ramlee sebagai Ibu (penampilan khas)
 Adrea Abdullah sebagai kawan Sabrina (tidak dinamakan)

Penerbitan 
Janji Diana ialah filem ke-12 arahan Yusof Haslam yang sebelum ini mengarahkan beberapa filemnya termasuk Bayangan Maut (1991), Sembilu (1994) dan Gerak Khas The Movie (2001). Beliau turut berkhidmat sebagai penulis skrip bersama Norhan Mahmood. Majlis pelancaran filem ini dirasmikan oleh Timbalan Menteri Penerangan ketika itu, Mohd Khalid Yunus.

Erra Fazira dan Rosyam Nor kembali digandingkan bersama dalam filem ini, selepas berlakon bersama dalam filem Gerak Khas The Movie. Penyanyi, Intan Sarafina melakonkan watak Zetty, Janji Diana ialah filem pertama (dan terakhir) lakonannya. Intan mengakui sebelum berlakon dalam Janji Diana, beliau pernah menerima tawaran berlakon namun terpaksa menolak sebelum menerima tawaran Yusof. Filem ini ialah lakonan pertama Elly Mazlein dan Sarimah Ibrahim.

Kos pembikinan diperuntukkan sebanyak RM1.3 juta dengan penggambaran dijalankan pada 23 September 2002 di Kuala Lumpur dan Putrajaya dan berakhir pada 6 November 2002.

Keluaran dan sambutan 
Janji Diana dikeluarkan pada 24 Julai 2003. Majlis pratonton filem ini diadakan pada 8 Julai 2003 di Golden Screen Cinemas (GSC), Mid Valley Megamall, Bangsar. Dalam tempoh seminggu selepas tayangan perdananya, Janji Diana telah memperoleh kutipan RM800,000. Kutipan pecah panggung meningkat sebanyak RM1.8 juta dalam tempoh 12 hari tayangannya.

Suraiya Mohd Nor dari Berita Minggu dan Hartati Hassan Basri dari Harian Metro memuji jalan cerita dan persembahan pelakon dalam filem ini. Nancy Ann, juga menulis untuk Berita Minggu memberikan ulasan baik sambil menghuraikan "ia berlainan sekali dengan filem arahan Datuk Yusof Haslam sebelum ini". Menulis untuk New Straits Times, Sharifah Arfah memuji hasil garapan Yusof sambil menulis: "Yusof kelihatan gembira untuk bawakan melodrama biasa yang bagaimanapun membawa masuk dalam minda penonton". Akmal Abdullah dari Berita Harian memuji filem ini sebagai "filem terbaik Yusof [Haslam] setakat ini" dan turut memuji gandingan serasi Rosyam Nor dan Erra Fazira.

Adaptasi

Novel 
Sebuah novel adaptasi filem ini, yang sama jalan ceritanya, telah diterbitkan bagi mempromosikan Janji Diana dan ditulis oleh Sharifah Abu Salem. Ia dikeluarkan pada 14 Julai 2003 oleh Alaf 21. Novel Janji Diana telah ditempah sebanyak 30,000 naskhah semasa dikeluarkan.

Televisyen 

Pada tahun 2006, Skop Productions mengadaptasikan Janji Diana sebagai sebuah siri drama televisyen, yang disiarkan di TV2 sebanyak 99 episod dan dibintangi oleh Sheera Iskandar, Aaron Aziz, Jalaluddin Hassan, Dynas dan ramai lagi selain mengekalkan Lando Zawawi yang memegang watak Botak. Lagu "Berteman Sepi" nyanyian Erra Fazira dijadikan lagu pembuka dan penutup.

Rujukan

Pautan luar
 

Filem 2003
Filem Malaysia tahun 2003
Filem bahasa Melayu
Filem aksi Malaysia
Filem cinta Malaysia
Filem terbitan Skop Productions
Filem arahan Yusof Haslam